Úkraínuforseti hvetur almenna borgara í Donetsk héraði að yfirgefa svæðið. Harðir bardagar geisa þar nú milli herliðs Úkraínumanna og Rússa. Meginþungi innrásar Rússa hefur beinst að héraðinu allt frá því innrásin hófst.
Volodymyr Zelensky Úkraínuforseti sagði í daglegu ávarpi sínu að hundruð þúsunda væru enn á átakasvæðinu, þeirra meðal börn og að tilskipun hefði verið gefin um brottflutning. Farið á brott, sagði hann og hét sömuleiðis fullri aðstoð við brottflutning. Því fleiri sem forði sér því færri geti Rússar drepið.
Iryna Vereshchuck, aðstoðarforsætisráðherra segir brýnt að yfirgefa svæðið áður en vetra tekur enda mikill gasskortur þar. Hún sagði sömuleiðis að hverjum þeim sem neitaði að hvarfa á braut yrði gert að undirrita yfirlýsingu þess efnis að dvölin í Donetsk væri alfarið á eigin ábyrgð.
Dmytro Lubinets, formaður mannréttindanefndar Úkraínuþings, greindi frá því dag að hann hefði beðið Alþjóðanefnd Rauða krossins og eftirlitsstofnun Sameinuðu þjóðanna með mannréttindum að rannsaka aðstæður í Olenivka. Þar fórust og særðust tugir úkraínskra stríðsfanga í sprengjuárás sem Úkraínumenn og Rússar saka hvorir aðra um að hafa framið. Rússneska varnarmálaráðuneytið kveðst fagna óháðri rannsókn á árásinni.
Úkraínuforseti hefur hvatt íbúa í Donetsk-héraði til að leggja á flótta. Þar geisa nú harðir bardagar.